**Informasjon fra styret april 2021** (2)

Vannet ble satt på lørdag 17.4 - en uke etter oppsatt tid. Ikke alle fikk vann med det samme, men nå noen dager senere begynner det å hjelpe hos de fleste. Mange er flinke til å følge med og si fra om naboer har utekraner eller annet som renner, det er bra!

Lørdag 24.4 kommer kvistbilen og henter hageavfall for første gang i år. Vi følger samme opplegg som i fjor, med at avfallet plasseres i sekker og bunker bak/øst for søppelconteinerne, på plenen og ut i veien bort til blomsterbedet. Her må det plasseres mellom fredag klokka 10 og lørdag klokka 10. Da må også alle bileiere passe på ikke å parkere i området. De kolonistene som skal utføre pliktarbeid denne dagen har fått beskjed. Dette pliktarbeidet består av ca 1 time pr hytte annethvert år. Vi har dessverre ikke fått datoer for resten av sesongen ennå. Når du setter fra deg hageavfall, tenk på hvordan det vil være for dem som skal kaste det: Stikker det? Er det for langt? For tungt? For uhåndterbart? Gjør i så fall noe med det!

Ang pliktarbeidet for kolonistene (- som består av minst ti timer i en komite, i tillegg til kvistbil og cafevakt) så er det hver sesong behov for å gjøre litt endringer i komitesammensetningene. Denne endringen er det styret som gjør, og du får beskjed på epost om det gjelder deg! Har du lyst til å bytte komite, så send oss ønsket ditt! (..selv om det begynner å bli litt sent for denne sesongen..)

Som alle er enige om, trengs det en solid renovasjon av Cafe Utsikten – hvis vi skal fortsette å ha cafe!? Dette er en stor jobb som krever at ildsjeler på avdelingen stiller opp. Alle har fått epost med oppfordring om å melde seg som prosjektansvarlige – det kan gjerne være en liten gruppe. Ta kontakt på solvang4@kolonihager.no

Heder og ære til kolonist Else Ruud som har tatt på seg oppgaven å kjøpe inn et stort lass jord til kolonihagen, for så å selge det videre via vipps, i trillebårlass, til oss andre kolonister. Dette er en ordning avd 3 bla har hatt i flere år og er godt fornøyd med. Følg med på tavler og Facebook for mer info.

Mandag 26.4 får alle hytter én sms med lenke til årets Ekstraordinære årsmøte. Følg lenken og du kommer frem til fjorårets regnskap og årets budsjett, som er de to eneste sakene. Her kan du kommentere og/eller stille spørsmål, og stemme. Siste frist er 10.mai.

På årsmøtet i høst ble det vedtatt at man skulle undersøke om det var flere og andre muligheter for å bygge nye hytter på avd 4 – ikke bare ved toaletthus øst, slik styret foreslo. Det ble oppfordret til å være kreative, som for eksempel å undersøke om noen var interessert i å avstå noe av tomta si? Minimum størrelse bør nok være ca 220 kvm. Så, spørsmålet er nå selvfølgelig: Har noen forslag og innspill til nye steder å bygge ny hytte? Send dem til solvang4@kolonihager.no

Vi har i år igjen fjerne låsen på bommen inn til parkeringsplassen, for å unngå flere berøringspunkter enn nødvendig. Men! Husk at bommen skal lukkes igjen – med én gang du har kjørt inn eller ut!

Skal du male hytta di i sommer? I de nye byggeforskriftene ligger det forslag til tidsriktige og fine farger man med hell kan bruke. Byggeforskriftene finner du på solvangregler.no. Skal du utbedre eller fikse noe annet på hytta? Sjekk samme sted om du må søke om byggetillatelse. Sjansen er stor for at du må det..

“Stor” papp må kastes på avfallsstasjoner el.l Våre containere skal brukes til vanlig papp og papir som aviser og melkekartonger, evnt må papp og esker kappes opp i smått. Slike ting skal heller ikke kastes i restavfallscontaineren: Der skal det kun være blå poser med plast, grønne poser med matavfall og vanlige bæreposer med restavfall.

Husk å melde hyttesalg senest 1.mai. Neste frist er 1.august.

Husk å betale årsregningen senest 30.april.